Nariadenie Komisie (ES) č. 1428/97
z 23. júla 1997,
ktorým sa mení a dopĺňa nariadenie (EHS) č. 2037/93, stanovujúce podrobné pravidlá uplatňovania nariadenia Rady (EHS) č. 2081/92 o ochrane zemepisných označení a označení pôvodu poľnohospodárskych výrobkov a potravín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) 2081/92 zo 14. júla 1992 o ochrane zemepisných označení a označení pôvodu poľnohospodárskych výrobkov a potravín [1], naposledy zmenené a doplnené nariadením Komisie (ES) 1068/97 [2], najmä na jeho článok 16,
keďže článok 5 nariadenia Komisie (EHS) 2037/93 z 27. júla 1993, ktorým sa stanovujú podrobné pravidlá uplatňovania nariadenia Rady (EHS) 2081/92 o ochrane zemepisných označení a označení pôvodu poľnohospodárskych výrobkov a potravín [3], ustanovuje opatrenia na informovanie verejnosti o význame skratiek a označení "CHOP", "CHZO", "chránené označenie pôvodu" a "chránené zemepisné označenie" v jazykoch spoločenstva; keďže po prijatí a uplatnení týchto opatrení, najmä formou informačnej kampane spoločenstva zameranej na výrobcov, distribútorov a spotrebiteľov v spoločenstve, sa preukázala užitočnosť a efektívnosť najmä symbolu spoločenstva pri oznamovaní želanej myšlienky;
keďže tento symbol spoločenstva by bol z tohto dôvodu najlepším spôsobom ako informovať spotrebiteľov o existencii CHOP a CHZO a povzbudzovať výrobcov, aby na predaj príslušných výrobkov využívali systém a distribútorov spoločenstva; keďže to patrí medzi ciele ustanovené nariadením (EHS) 2081/92 a bola by to odpoveď na očakávania členských štátov a hospodárskych prevádzkovateľov;
keďže by sa z tohto dôvodu mal vytvoriť symbol spoločenstva, na používanie ktorého by sa kvalifikovali názvy zaregistrované podľa nariadenia (EHS) 2081/92; keďže tento symbol môže byť umiestnený iba na poľnohospodárskych výrobkoch a potravinách, ktoré sú v súlade s týmto nariadením a na ktoré bolo povolené umiestňovať výrazy alebo skratky "CHOP", "CHZO", "chránené označenie pôvodu", "chránené zemepisné označenie" alebo rovnocenné vnútroštátne tradičné výrazy; keďže tieto skratky a výrazy sa môžu používať aj bez tohto symbolu;
keďže vzhľadom na kladný a užitočný vplyv informačných opatrení zavedených s cieľom šíriť povedomie o nariadení (EHS) 2081/92 a o skratkách a výrazoch, ktoré ustanovilo, by sa mala lehota ustanovená v nariadení (EHS) 2037/93 predĺžiť o štyri roky, aby sa mohla predĺžiť a zvýšiť efektívnosť týchto informačných opatrení;
keďže opatrenia ustanovené v tomto nariadení sú v súlade so stanoviskom Regulačného výboru pre zemepisné označenia a označenia pôvodu,
PRIJALA TOTO NARIADENIE:
Článok 1
Nariadenie (EHS) 2037/93 sa týmto mení a dopĺňa takto:
1. K článku 5 sa pridáva tento odsek:
"Päťročná lehota ustanovená v predchádzajúcom odseku sa týmto predlžuje o štyri roky. Vykonané informačné opatrenia sa vyhodnotia.";
2. Vkladá sa tento článok 5a:
"5a Článok 5a
1. Názvy zaregistrované ako chránené označenia pôvodu (CHOP) alebo chránené zemepisné označenia (CHZO) môžu byť sprevádzané symbolom spoločenstva určeným v súlade s postupom ustanoveným v článku 15 nariadenia (EHS) 2081/92.
2. Symbol spoločenstva môže byť umiestnený iba na výrobkoch, ktoré sú v súlade s nariadením (EHS) 2081/92.
3. "CHOP", "CHZO", "chránené označenie pôvodu" a "chránené zemepisné označenie" a rovnocenné vnútroštátne tradičné výrazy sa môžu používať aj bez symbolu spoločenstva."
Článok 2
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 23. júla 1997